送葉正則赴浙西憲幕
作者：陳傅良
朝代：宋

paragraphs: 頻年送行客，酒罄詩不工。
最晚與君別，柰此百感叢。
岐山有鳴鳳，雅頌移豳風。
于時二老生，出處海上同。
曹劉對匕箸，失色一語中。
明朝蜀江水，不與灞滻通。
人心起毫末，世故關鴻蒙。
乃知貧賤交，不下王覇功。
霜根宿病驥，雲帆背蜚鴻。
秋水能隔人，白蘋况連空。
相從自束髮，各去隨轉蓬。
今懷欣有合，後會苦未重。
鱸魚直萬錢，羊酪醅一鍾。
願君養盛年，我友半已翁。